Furcsa lovagok – az Egymást Kitüntetgetők Közössége
Internetes petíciót indít Berkecz Balázs, az Együtt fantázianevű párt elnökségi tagja, amiben követeli Bayer Zsolt kitüntetésének visszavonását. Több tucat liberális “értelmiségi” adta vissza a neki adományozott Magyar Érdemrend lovagkeresztet, miután Bayer Zsolt is megkapta.
Később a 888.hu szerzője egyértelműen kijelentette: ez egy politikai alapon adományozott kitüntetés, amit most főként balliberális értelmiségiek adtak vissza. “A nagy felháborodást és a lovagkeresztek visszaadását azonban nem ártana a maga helyén kezelni, ahogyan magát az állami kitüntetést is. […] a Magyar Érdemrend lovagkereszttel rendelkezők jelentős része politikai kitüntetett, ahogyan az 2010 előtt is volt.” – írta.
Ezzel révbe ért a kitüntetések osztogatása körül zajló vita, hiszen maga a kitüntetés adományozása a magyarországi “elit”(ek) súlyos betegségéről, társadalomtól való eltávolodottságáról árulkodik.
Az eddig kitüntetettek listája itt megtalálható. Bárki számára elsőre is szembetűnhet, hogy ilyen rangot elsősorban újságírók, művészek, akadémikusok kapnak. Igen kevés kivétel akad, de a legfeltűnőbb mégis az, hogy a kitüntetettek közt egyetlen asztalos, futár, vízvezeték-szerelő sem található. Bár a kitüntetést példamutató tevékenységre hivatkozva osztják, az adományozók láthatóan úgy gondolják, hogy
bizonyos társadalmi rétegek semmilyen példamutatót nem tesznek.
A rendszerváltás utáni elitcsoportok úgy döntöttek, hogy a társadalom alapvető működéseit biztosító szakmák nem járulnak hozzá “az egyetemes emberi értékek gyarapításához”, és példamutató tevékenységnek sem minősülnek. Pedig minden bizonnyal meglepődnének, ha egy napon (az általuk az országnak hitt) Budapestről senki nem hordaná el a szemetet, nem érkeznének meg a postai küldemények, vagy nem érkezne meg a pizza a szerkesztőségbe a kitüntetett újságíróknak.
A kitüntetést osztogatók láthatóan ignorálják a társadalom nagy részét, ennél fogva a társadalmi igazságosság elvét követők számára teljesen lényegtelen, hogy egy újabb újságíró milyen fokozatot kap az Egymást Kitüntetgetők Közösségében.